Gisseltakernes hensikt var å presse myndighetene til å løslate fengslede medlemmer av Tupac Amaru. Under forhandlingene med geriljaen tilbød president Fujimori gisseltagerne å gå fri dersom de løslot samtlige gisler, men avviste derimot alle krav om å sette fri fengslede geriljamedlemmer. Cubas leder Fidel Castro lovet å ta imot gisseltagerne, men dette tilbudet ble avvist av geriljaen. Ingen fanger ble satt fri som følge av gisseltakingen.